# மேற்கு கடற்கரை விரைவுச்சாலை



<mapframe text="மேற்கு கடற்கரை விரைவுச்சாலை" width=295 height=295 zoom=6 latitude=3.8 longitude=101.2>  
{  
"type": "ExternalData",  
"service": "geoline",  
"ids": "Q1521575",  
"properties": {  
"stroke": "#FFCC00",  
"stroke-width": 3  
}  
}  
</mapframe>  

**மேற்கு கடற்கரை விரைவுச்சாலை** &nbsp;(ஆங்கிலம்: *The West Coast Expressway* (**E32**); மலாய்: *Lebuhraya Pesisiran Pantai Barat*) என்பது தீபகற்ப மலேசியாவின் மேற்கு கடற்கரை வழியாகச் செல்லும் ஒரு விரைவுச்சாலை ஆகும்.  

233-கி.மீ. (145-மைல்) நீளம் கொண்ட இந்த விரைவுச்சாலை தற்போது கட்டுமானத்தில் உள்ளது. இருப்பினும் பல பகுதிகள் பொது பயன்பாட்டிற்காகத் திறக்கப்பட்டு உள்ளன. இந்த விரைவுச் சாலை கட்டி முடிந்தவுடன், பேராக் மாநிலத்தின் சங்காட் ஜெரிங்; மற்றும் சிலாங்கூர் மாநிலத்தின் பந்திங் நகர்களைக் கடந்து செல்லும்.  

## பொது

இந்த நகரங்கள் ஏற்கனவே கூட்டரசு சாலை 5 (மலேசியா); கூட்டரசு சாலை 60 (மலேசியா); ஆகிய கூட்டரசு சாலைகளின் வழியில் உள்ள நகரங்களாகும். மேற்கு கடற்கரை விரைவுச்சாலை கட்டி முடிக்கப் பட்டதும், அந்தச் சாலை இந்தக் கூட்டரசு சாலைகளின் வழியாக அருகைமையில் தொடரும். அந்த வகையில் சங்காட் ஜெரிங்; பந்திங் நகரங்களையும் அந்தச் சாலை மிக அருகில் கடந்து செல்லும்.  

இந்தக் கடற்கரை விரைவுச்சாலை 2024-ஆம் ஆண்டின் இறுதிக்குள் முழுமையாக நிறைவு அடையும் என எதிர்பார்க்கப்படுகிறது.  

## வரலாறு

இந்த விரைவுச் சாலையைக் கட்டுவதற்கு மேற்கு கரை நெடுஞ்சாலை நிறுவனம் (ஆங்கிலம்: *West Coast Expressway Sdn Bhd;* மலாய்: *Konsortium Lebuhraya Pantai Barat*) எனும் கட்டுமான நிறுவனத்திற்கு 2013 டிசம்பர் 20-ஆம் தேதி மலேசிய அரசாங்கம் ஒப்புதல் வழங்கியது.  

ஐந்து ஆண்டுகளுக்குள் கட்டி முடிக்கப்பட வேண்டிய இந்தச் சாலை பற்பல நெருக்கடிகளினால் காலதாமதமானது. எனினும் 2024 அனைத்துக் கட்டுமானங்களும் முடிவுறும் என எதிர்பார்க்கப் படுகிறது.  

## கூட்டரசு சாலை 28

இந்த மேற்கு கடற்கரை விரைவுச்சாலைக்கு முதலில் **கூட்டரசு சாலை 28** என பெயர் வைக்கப்பட்டது. எனினும் மாற்றம் செய்யப்பட்டு **கூட்டரசு சாலை 32** என்று புதிய பெயர் வைக்கப்பட்டது. பழைய பெயரான கூட்டரசு சாலை 28 எனும் பெயர் சுல்தான் அப்துல் அலீம் முவாசாம் ஷா பாலத்திற்கு *(Sultan Abdul Halim Muadzam Shah Bridge)* வழங்கப்பட்டது.  

### நீளமான சாலைகள்

இந்த விரைவுச்சாலையின் கட்டுமான வேலை நிறைவு அடைந்த பின்னர், இந்தச் சாலை தீபகற்ப மலேசியாவில் நான்காவது மிக நீளமான சாலையாக அமையும்.  

மலேசியாவில் இதர மிக நீளமான சாலைகள்:  

- வடக்கு-தெற்கு விரைவுசாலை வடக்கு வழித்தடம் (மலேசியா) *(North-South Expressway Northern Route)*
- கிழக்கு கடற்கரை விரைவுச்சாலை *(East Coast Expressway)*
- வடக்கு-தெற்கு விரைவுசாலை தெற்கு வழித்தடம் (மலேசியா) *(North-South Expressway Southern Rout*e)

## கண்ணோட்டம்

மேற்கு கடற்கரை விரைவுச்சாலையின் கட்டுமானம் பதினொரு தொகுப்புகளாக பிரிக்கப்பட்டு உள்ளது. முதல் ஐந்து தொகுப்புகளுக்கான பணிகள் மே 2014-இல் தொடங்கப்பட்டன. அவற்றில் மூன்று தொகுப்புகள் சிலாங்கூர் மாநிலத்தில் உள்ளன. மற்ற இரண்டு தொகுப்புகள் பேராக் மாநிலத்தில் உள்ளன.  

தஞ்சோங் காராங் முதல் ஊத்தான் மெலிந்தாங் வரையிலான பகுதிகளும்; தெலுக் இந்தான் முதல் கம்போங் லெக்கிர் வரையிலான பகுதிகளும்; தற்போதுள்ள மலேசியக் கூட்டரசு சாலை 5-ஐ பயன்படுத்துகின்றன.  

## கட்டுமானங்கள்

மேற்கு கடற்கரை விரைவுச்சாலையைக் கட்டுவதற்கு ஏறக்குறைய RM 4.6 பில்லியன் செலவாகும் என்றும்; கட்டுமானத்திற்கு மட்டும் RM 3.6 பில்லியன் செலவாகும் என்றும் என்றும் மதிப்பிடப்பட்டு உள்ளது.  

2014 மே 25-ஆம் தேதி, விரைவுச்சாலையின் கட்டுமானம் தொடங்கியது. 2019 டிசம்பர் 10-ஆம் தேதி, 71% வேலைகள் முடிவடைந்தன. இருப்பினும் சில இயற்கைச் சிற்றிடர்களால் கட்டுமான வேலைகள் தாமதமாகின. 2024-ஆம் ஆண்டு இறுதிக்குள் அனைத்துக் கட்டுமானங்களும் முடிவுறும் என எதிர்பார்க்கப் படுகிறது.